37-årige Michael Qureshi bor i en forstad til Aalborg og har forholdt sig nærmest anonym, siden sagen for alvor begyndte at rulle. Han er ikke længere aktiv på det sociale medie Twitter, hvor han har over 10.000 følgere. Hans personlige Facebook-profil var i en lang periode deaktiveret, efter han blev afsløret i kildefusk. Mandag kunne TV2 Nord så fortælle, at den tidligere topprofilerede sportsjournalist er blevet medejer og redaktør på et nyt medie med fokus på Aalborg. Direktøren for migogaalborg.dk er AaB-spilleren Thomas Enevoldsen, der sammen med andre profilerede nordjyder kommer til at blogge om deres liv på hjemmesiden. I forbindelse med Qureshis tilbagevenden til journalistbranchen som skribent og redaktør stillede han op til interview med TV2 Nord. Her blev han konfronteret med alt fra de sidste seks måneder i helvede til de opdigtede udenlandske kilder, som han har brugt og citeret i sine 15 år som sportsjournalist– kilder, som flere i branchen stadig sætter spørgsmålstegn ved. Hele råinterviewet med Michael Qureshi kan ses over artiklen.  Det bliver også sendt på TV2 Nord Salto mandag aften klokken 21.30.

Referat:
Michael Qureshi har været under jorden i et halvt år. I et eksklusivt interview med TV2 Nord udtaler den udskældte journalist sig for første gang om sagen, siden han i december blev afsløret i at opdigte kilder.